บ่วงบรรจถรณ์

บ่วงบรรจถรณ์ เป็นชื่อของหนังสือนวนิยายอิงประวัติศาสตร์ เรื่องเกี่ยวกับความรักต่างมิติเวลาของแพรนวลหญิงสาวไทยยุคปัจจุบัน โดยมีเตียงอาถรรพณ์โบราณของบิดาที่เชียงรายเป็นสื่อนำแพรนวลไปตื่นที่เชียงตุงและพบรักกับจายหลาวเปิงชายหนุ่มสูงศักดิ์ในมิติเวลา 50-60 ปีก่อน
ผู้แต่งและผู้ตีพิมพ์.
ผู้ประพันธ์คือ กีรตี ชนา นักจัดดอกไม้และนักเขียนนวนิยายที่ประสบความสำเร็จมากกว่า 5 เล่ม ไม่นับตำราการจัดดอกไม้หลายเล่ม บ่วงบรรจถรณ์ตีพิมพ์โดยสำนักพิมพ์อรุณ พ.ศ. 2544 ขนาด 708 หน้า
กีรตี ชนา ได้ใช้หนังสือเรื่อง “เที่ยวเมืองเชียงตุงและแคว้นสาละวิน” ของ บ. บุญค้ำมาเป็นหลักในด้านเหตุการณ์ประวัติศาสตร์และขนบประเพณี และผูกเรื่องนิยายรักและการผจญภัยได้อย่างเหมาะเจาะลงตัว ทำให้ผู้อ่านหรือผู้ชมละครโทรทัศน์ซึ่งนอกจากจะได้รับความเพลินเพลินจากการผูกเรื่องและบทบาทตัวละครแล้วก็ยังได้ความรู้ต่าง ๆ ของเชียงตุงในสมัยนั้นเป็นอันมาก เป็นเหตุให้มีผู้ถามหาหนังสือ "เที่ยวเมืองเชียงตุงและแคว้นสาละวิน" ซึ่งเป็นหนังสือต้นตอ รวมทั้งต้องการทราบเรื่องราวเกี่ยวกับผู้แต่งหรือ "ครูบุญสิงห์" ศึกษาธิการซึ่งได้กลายเป็นตัวละครในท้องเรื่องไปด้วย
เรื่องย่อ.
เรื่องราวของหญิงสาวผู้มีในยุคปัจจุบัน ที่บังเอิญก้าวข้ามห้วงเวลาผ่าน “เตียงโบราณ” ปริศนาสู่อดีตไปพบเจอกับชายหนุ่มแห่งเมืองเชียงตุงในยุคสมัยแห่งล้านนา จนเกิดเป็นความรักความผูกพันข้ามการเวลา
“แพรนวล” หญิงสาวผู้เพียบพร้อมไปด้วยความสวยกินขาด สติปัญญาฉลาดล้ำ เป็นผู้หญิงทำงานที่มีอนาคตไกล แต่ในเรื่องความรักกลับไม่เป็นไปตามที่คิดฝัน ชีวิตคู่พังไม่เป็นท่าจนต้องตัดสินใจหลีกหนีจาก “เขตต์” สามีจอมเจ้าชู้ ผู้เป็นรักแรกด้วยการลาออกจากงานไปอยู่เชียงราย เพื่อรับมรดกบ้านโบราณของพ่อ คหบดีใหญ่ในเชียงรายผู้ล่วงลับ ซึ่งทำให้เธอได้พบเตียงไม้โบราณสมัยเชียงตุงหลังหนึ่งเข้าโดยบังเอิญ และ ในคืนแรกของการนอนบนเตียงโบราณนี้เอง เมื่อตื่นขึ้นมาอีกครั้ง แพรนวล ก็พบว่าตัวเองอยู่ในเมืองเชียงตุง ด้วยเวลาที่ย้อนกลับมาในอดีตถึงห้าสิบกว่าปี
การย้อนอดีตราวปาฏิหาริย์ในครั้งนี้ ทำให้ แพรนวล ได้พบกับ “หลาวเปิง” สุภาพบุรุษหนุ่มมาดสุขุม อ่อนโยน อบอุ่น เขาเป็นบุญธรรมของ “เจ้ากองไท” อดีตผู้ครองเมืองเชียงตุงและ “เจ้านางตองริ้ว” น้องสาวต่างพ่อของ หลาวเปิง เธอเป็นหญิงสาวงดงามอ่อนหวาน มารยาทงาม จิตใจดี แต่ถูกบังคับให้แต่งงานกับ “อูซอ” ลูกชายของเจ้าเมืองพม่าผู้มีนิสัยมุทะลุดุดัน จึงหนีการแต่งงานมาหา หลาวเปิง ผู้เป็นพี่ชายที่เชียงตุง และได้พบรักกับ “ซานแปง” เพื่อนรุ่นน้องของ หลาวเปิง นั่นเอง
แม้ว่าเงื่อนไขของความต่างแห่งช่วงเวลาและยุคสมัย จะไม่เป็นอุปสรรคต่องความรักที่ก่อตัวขึ้นในหัวใจของ แพรนวล กับ หลาวเปิง ก็ตาม แต่ปัญหาที่น่าหนักใจกว่านั้นก็คือ หลาวเปิง มีคนผู้ใหญ่หมั้นหมายไว้ตั้งแต่เด็กแล้วคือ “เจ้านางเรืองระยับ” สตรีสูงศักดิ์ผู้หยิ่งทระนง มั่นใจในตัวเอง สวยสง่า หลงใหลวัฒนธรรมตะวันตกและการแต่งตัวแบบสตรีอังกฤษ และที่สำคัญเธอเองก็หลงรัก หลาวเปิง มาตลอด รวมถึงการรบกวนของ เขตต์ สามีที่ต้องการกลับมาคืนดีกับ แพรนวล อีกครั้ง
แพรนวล ต้องใช้ชีวิตกลับไปกลับมาระหว่างโลกปัจจุบันกับโลกในอดีต เพื่อสืบหลักฐานต่าง ๆ ที่เกี่ยวโยงกันระหว่าง 2 โลกจนได้พบความจริงบางอย่างที่เป็นคำตอบของเรื่องราวอันน่าอัศจรรย์ที่เกิดขึ้นกับเธอในครั้งนี้
การดัดแปลงเป็นละครโทรทัศน์.
ครั้งที่ 1 สืบเนื่องจากหนังสือนวนิยายเรื่อง บ่วงบรรจถรณ์ ที่ถูกประพันธ์ขึ้นในปี พ.ศ. 2544 และออกจัดจำหน่าย จนได้รับความนิยมอย่างแพร่หลายและเป็นที่กล่าวถึงของผู้อ่านนวนิยายเป็นจำนวนมาก ต่อมา จึงมีผู้นำประพันธ์นี้ไปทำบทละครโทรทัศน์ในนาม "ละลิตา - ฐานวดี" โดยบริษัท เป่าจินจง จำกัด สร้างเป็นละครโทรทัศน์ กำกับการแสดงโดย นพพล โกมารชุน นำแสดงโดย ชาคริต แย้มนาม, มาช่า วัฒนพานิช ออกอากาศทางสถานีโทรทัศน์สีกองทัพบกช่อง 7 เมื่อปี พ.ศ. 2545 ออกอากาศ ทุกวันพุธ - วันพฤหัสบดี เวลา 20.20 - 22.20 น. เริ่มออกอากาศตอนแรกวันพฤหัสบดีที่ 11 เมษายน พ.ศ. 2545 – ตอนสุดท้าย วันพฤหัสบดีที่ 30 พฤษภาคม พ.ศ. 2545 
ครั้งที่ 2 ได้ถูกนำมาสร้างเป็นละครโทรทัศน์อีกครั้ง โดยบริษัท บรอดคาซท์ ไทย เทเลวิชั่น จำกัด กำกับการแสดงโดย อรรถพร ธีมากร นำแสดงโดย มาริโอ้ เมาเร่อ และ ดาวิกา โฮร์เน่ ออกอากาศทางสถานีวิทยุโทรทัศน์ทีวีสีช่อง 3 เมื่อปี พ.ศ. 2560 ออกอากาศทุกวันจันทร์ - อังคาร เวลา 20.20 - 22.50 น. เริ่มออกอากาศตอนแรกวันจันทร์ที่ 30 ตุลาคม พ.ศ. 2560 – ตอนสุดท้าย วันอังคารที่ 28 พฤศจิกายน พ.ศ. 2560